Bente Børsum
Store norske leksikon,Kunst og estetikk,Film, TV og teater,Norske skuespillere
Bente Børsum er en norsk skuespiller som har arbeidet for Fjernsynsteatret (1972–1976), Rogaland Teater (1976–1979) og Oslo Nye Teater (1979–1989, og igjen fra 1992 til hun gikk av med pensjon i 2004). Fra 1989 til 1992 var hun rektor ved Statens Teaterhøgskole.
Børsum hadde sine første teaterroller som elev ved Nationaltheatret i 1959, som Florry Mangle i Finn veien, engel av Thomas Wolfe og tittelrollen i Tornerose av Hans Wiers-Jenssen. Blant hennes roller for Fjernsynsteatret var fru Bernick i Samfundets støtter av Henrik Ibsen (1971), fru Linde i Ibsens Et dukkehjem (1973), tittelrollen i Racines Fedra (1977) og rollen som Hanna i Bjørg Viks To akter for fem kvinner (1976). For Det Norske Teatret spilte hun Kristina i Strindbergs Påske (1972), og på Rogaland Teater tolket hun Ellida i Fruen fra havet (1976). På Oslo Nye har hun hatt store og små roller i en svært lang rekke oppsetninger, blant dem fru Arvik i Bjørnsons Når den ny vin blomstrer (1982), Madame Alexandra i Jean Anouilhs Colombe (1984), Lidia i Aleksej Arbuzovs Soloppgang i Riga (1994) og Vivian Bearing i Margaret Edsons Vidd (2001).I 2004 tok hun offisielt avskjed med tittelrollen i García Lorcas Bernarda Albas hus, men hun har fortsatt å være aktiv som skuespiller også som pensjonist, blant annet med rollen som Donna Louise i Molières Don Juan (Nationaltheatret 2017). Soloforestillingen Min forestilling om mor, om motstandskvinnen, krigsfangen og den sosiale aktivisten Lise Børsum (premiere 2006) har over flere år vært spilt på Oslo Nye Teater og som turnéforestilling.Bente Børsum har hatt betydelige filmroller i Jakten av Erik Løchen (1959), Mors hus av Per Blom (1974) og Sensommer av Henrik Martin Dahlsbakken (2016). Sistnevnte ble hun nominert til Amandaprisen for. I TV-serien Gåten Knut Hamsun (1996) spilte hun Hamsuns forsvarsadvokat, Sigrid Stray. Eksterne lenker Sceneweb om Bente Børsum Nationaltheatret om Bente Børsum Internet Movie Database om Bente Børsum